ಜನರ ನಡುವೆ 18.5 ಲಕ್ಷ ಕೋಟಿ ರೂ. ನಗದು ಹಣ ಚಲಾವಣೆಯಲ್ಲಿದೆ:ಆರ್ ಬಿ ಐ

ನವದೆಹಲಿ: ನೋಟ್ ಬ್ಯಾನ್ ಬಳಿಕ ಸದ್ಯ ದೇಶದಲ್ಲಿ ಚಲಾವಣೆಯಲ್ಲಿರುವ ನಗದು ಹಣದ ಮೊತ್ತ 18.5 ಲಕ್ಷ ಕೋಟಿ ರೂ. ತಲುಪಿದೆ. 500, 1000 ರೂ. ಮೌಲ್ಯದ ನೋಟುಗಳ ಅಮಾನ್ಯೀಕರಣ ಸಂದರ್ಭದಲ್ಲಿ 17 ಲಕ್ಷ ಕೋಟಿ ರೂ. ನಗದು ಹಣ ಮಾರುಕಟ್ಟೆಯಲ್ಲಿ ಚಲಾವಣೆಯಲ್ಲಿತ್ತು ಎಂದು ಆರ್ ಬಿ ಐ ತಿಳಿಸಿದೆ.

ಬ್ಯಾಂಕ್ ಮತ್ತು ಜನರ ಬಳಿಯಲ್ಲಿರುವ ಹಣ ಒಟ್ಟಾರೆ ದೇಶದಲ್ಲಿರುವ ನಗದು ಹಣವಾಗುತ್ತದೆ. ಕಳೆದ ಕೆಲವು ತಿಂಗಳ ಹಿಂದೆ ನೋಟಿನ ಕೊರತೆ ಕಂಡುಬಂದಿತ್ತು. ಚಲಾವಣೆ ಮಾಡದೆ ನಗದು ಹಣವನ್ನು ಶೇಖರಣೆ ಮಾಡಿರುವುದು ಇದಕ್ಕೆ ಕಾರಣ ಎಂದು ಆರ್ ಬಿ ಐ ಅಭಿಪ್ರಾಯ ವ್ಯಕ್ತಪಡಿಸಿತ್ತು.

ಅಪನಗದೀಕರಣ ಮಾಡಿದ 500, 1000 ರೂ ನೋಟುಗಳ ಒಟ್ಟು ಮೌಲ್ಯ 15.44 ಲಕ್ಷ ಕೋಟಿ ರೂ. ಆಗಿತ್ತು. ನೋಟ್ ಬ್ಯಾನ್ ಬಳಿಕ 15.28 ಲಕ್ಷ ಕೋಟಿ ರೂ. ವಾಪಸ್ ಬಂದಿದೆ ಎಂದು 2017 ಜೂನ್ 30 ರ ಪ್ರಕಟಣೆಯಲ್ಲಿ ಆರ್ ಬಿ ಐ ತಿಳಿಸಿತ್ತು.

ಅಪನಗದೀಕರಣದ ನಂತರ 2000, 500, 200, 50 ಮುಖಬೆಲೆಯ ನೋಟುಗಳನ್ನು ಆರ್ ಬಿ ಐ ಬಿಡುಗಡೆ ಮಾಡಿದೆ. ಚಲಾವಣೆಯಲ್ಲಿರುವ ಒಟ್ಟು ನಗದು ಹಣದ ಮಾಹಿತಿಯನ್ನು ವಾರಕ್ಕೊಮ್ಮೆ ಆರ್ ಬಿ ಐ ಪ್ರಕಟ ಮಾಡುತ್ತದೆ. ಇನ್ನು ಜನರ ನಡುವೆ ಚಲಾವಣೆಯಲ್ಲಿರುವ ನಗದು ಹಣದ ಮಾಹಿತಿಯನ್ನು 15 ದಿನಕ್ಕೊಮ್ಮೆ ಪ್ರಕಟ ಮಾಡುತ್ತದೆ.

ಜನರ ನಡುವೆ ಚಲಾವಣೆಯಲ್ಲಿರುವ ಮತ್ತು ಆರ್ ಬಿ ಐ ಸೇರಿದಂತೆ ಬ್ಯಾಂಕಿಂಗ್ ವ್ಯವಸ್ಥೆಯಲ್ಲಿರುವ ಒಟ್ಟಾರೆ ಹಣದ ಮೊತ್ತ 140 ಲಕ್ಷ ಕೋಟಿ ರೂ. 2013 ರಲ್ಲಿ 100 ಲಕ್ಷ ಕೋಟಿ ರೂ. ಗಿಂತ ಕಡಿಮೆ ಇತ್ತು ಎಂದು ಆರ್ ಬಿ ಐ ಸ್ಪಷ್ಟಪಡಿಸಿದೆ.